khistorydata/jeongjo-sjw-relations huggingface dataset:
정조 23년 · 목
刑曹啓言永柔孟春奉獄事回啓判付內問于疏決時判堂仍又就議大臣回啓事命下矣問于疏決時判堂就議大臣則左議政李秉模以爲該曹首堂以成獄時道臣其所論列深得其情雖以執法之意請其訊推懊悔恐㥘寧欲自刎則死者亦豈必以償命爲快乎然獄體至重不敢妄議惟輕云判府事沈煥之以爲孟春奉踢死洪處大詞案已具無容他議第其所自辨者不過曰自圖其生初無殺心耳原其起鬧無論彼曲此直與夫有意無心踢人至死痕損不可掩而畏法自刎情實亦已輸矣此而不置之法則凡殺人者豈肯自認以故殺而便抵償命之律乎臣謂不宜輕入原情之論云右議政李時秀以爲泥中之鬪先後莫辨而兩人相敺一死一生則以生者償死者之命法固然矣且春奉之自初稱冤但曰急於自救不知踢在何處云而心坎腎岸俱係要害之處兩處痕損又如是緊重一夜之間至於致命可知當初被踢之極毒猛也設如春奉之言使處大據上而敺一番毒踢非顚則仆豈有更敺而再踢之勢乎其所謂急於自救云者亦不過僥倖掉脫之計恐不可遽議傅輕云前判堂趙鎭寬以爲臣於昨夏曺讞時槪論此獄矣痕損旣著情節已輸似此成案元非可疑蓋其爭水而相閧也彼旣據身而俯打則急於自救竟損人命論其情雖非故犯若較之過誤殺則不啻已重誤殺亦係償命況其重於此乎伊時曹郞卽錄啓中査官也傳道錄啓時參差之論竊以求疑於無疑之義有所付陳而已初不敢擬於傳生之科故末乃斷之以法更考査案別無新得之見云此獄則蓋田家爭水渾忘死生之關血氣逞憤竟成鬪閧之場春奉則陷泥仰踢處大則執䯻俯打互相翻轉一死一生則計似出於自救意不在於害人比尋常鬪閧不無間隔故竊聞其時道臣査官初議傳輕異竟錄啓心窩被傷旣著檢錄足踢納招亦出推庭臨急圖生之說雖欲自明因怯刎頸之跡便是爲贓則有難遽議以傳生之科請依前訊推之意分付道臣敎以盜決故決由杖加徒傷物傷人計贓科罪自是工科之律令忿由蹊牛鬪成浦▣以事情推之彼則單身此則兩人以彼單身之逞憤敵此兩人之合力單身者不死而兩人中一漢致命固可謂適然且有的證之可據者昔黃一俚決水傅濬十惜苖而相逢刈麥之村三俚張拳濬十先死則禾參油然命則槁矣卽其決獄之語孟春奉各別嚴問減死定配
정조 23년 · 강
命東萊囚孫貞日獄事依諸議期於得實以聞朴女令道臣表其門里
정조 23년 · 목
刑曹啓言東萊孫貞日獄事回啓判付內問于在京大臣及曾經判堂稟處事命下矣問于在京大臣曾經判堂則左議政李秉模以爲此案前一半歸之必死後一半歸之可生而惟其可生之論在於屢度判下之後非有營邑別具新見夬釋舊疑則於死於生之間有不敢妄爲之說而第念廉問成獄必有靈心慧識片言取服然後可以雪幽冤免瘐斃此案無一眞機之著於言外類皆人力之着於無中又況正犯之招終始椎魯未見東遮西掩之跡渠雖不忍月三之推日後承款其非誣服顧何以知乎俯詢之下不能剖析不勝惶恐云判府事沈煥之以爲獄體有疑則從輕是聖人飮恤之至德也此案多閱道査屢登曹讞仍承判下者凡幾遭矣前後査牒參證丁寧情跡昭露正犯之爲孫貞日若無毫髦之可疑矣及夫判付若曰屢査而愈疑欲詳而反晦又若曰今若依違目循不敢輕改前案但云貞女之冤未雪則不可遽議於惟輕貞日之案不明則亦難直驅於當律猗歟大聖人愼獄恤刑之訓也爲道臣推官者當謹奉聖敎震惕警厲別出謀慮密加詗察捕得行凶之正身亟施償命之律則貞女之冤可雪而貞日之案可翻矣今按推官之最後所査不過以元犯之所引鄭來新者證其午前崇禎里之相逢也又使徐逢連追援朴仲元途中之云云而仲元則已去其鄕也孫突同之七年一辭者今則胡然而變招也夫如是則金常福吳聖才李春芳等幾番所納之招又欲使其一變前辭以及此案只在一瞬之間亦何難之有哉春芳以捕納欲爲已功則其言固未可盡信而聖才之後招變於前招人之常情固似然矣常福則初不識總角之爲誰其無往日恩怨可知也而所招皆有條理太半可以證成此案苟非渠眞有所犯於其間而移羃他人之計則應是公憤所發也今此按獄者不求其眞贓於情僞疑似之際徒欲取其變招於俯仰色辭之中作爲勘案之圖則貞日之疑案固好脫貞女之冤恨終無可雪之日耶道臣之只憑邑査左右模稜別無明立已見快剖獄情之意焉在其職在旬宣奉揚明命乎夫天下之總角固相似而面廣色紫黑身長髮短則未應相似也此數者設或相似路上探問女人之先去與否而趕走者可斷爲此案之一證也天下之足相似則麻鞋之大小適其足未必爲贓而朝着麻鞋者夕穿稿鞋嶺南之烟竹固多相似而銅頂白竿長不滿尺未必盡然柯木圓柄之刀適又相似則斯三者亦足爲一證也樵童之登山臨谷視人背後者他日見其背而曰此人者固不可信而蓋有總角者蒼黃逃走於伊日山下之路則未可爲䛼虛而爲有也崇禎里買魚之路落後與同行實爲諸證之肯綮而欲以出城日時之早晩爲其斷案則聖才之招何故爲誣而來新之招奚獨可信耶凡殺獄之起隣里行路不欲爲證是民之常情也則當從來新之招耶從聖才之招耶又況衣袖及袴底之大小血點卽爲兇身之眞贓而其衣袴之血痕長廣大爲幾寸小爲幾分上下通爲幾處幾點而初不詳載於推案只見其散出於諸囚之招而一任兇身之或稱鷄血或稱魚血竟使眞贓不得認取於正犯之招則按獄之體已失其要轉致其疑眩䵝昧于七年之間者奚可以疏漏論乎失職大矣孫貞日就捕之後當該初再推官現名拿問伊時貞日衣袴之間血點大小躬檢與否及割一鷄編魚腮之所濺不可與剚人之驚血混爲粧撰莫辨其眞假請以此添問目取招之後原案更付道臣嚴査窮覈得一正犯以慰貞女之冤魄以剖貞日之疑案云右議政李時秀以爲此獄今就原案詳細考閱多少可疑之端且置勿論最後諸囚之供一變前說甚至於自初姓名不現之人忽地捧招於七年之後此等査事前所未聞今者之招又安知不如前日之無實乎欽恤之德意或慮一夫之冤屢降十行之旨爲營邑之臣者所宜殫誠竭慮覈出眞贓而今乃東西摸索前後矛盾不成獄體徒煩査案更加嚴飭期於窮覈恐不可已云前判書鄭民始以爲考閱前後文案大抵是疑案而再査三査其所證引勘斷只益其疑眩未見其明的朴女之致死旣甚慘毒貞日之正犯亦難判決然名以殺獄無無正犯之獄貞日則猶有疑似彷彿之跡他人則元無依俙摸着之端假使貞日眞有冤狀姑爲停刑更求眞犯可也未得他眞犯之前不可遽爾傳輕惟在博詢處之云權欕以爲起於可疑而斷以無疑者卽此獄也蓋衆招援引之咸曰可疑者一一歸屬於貞日諸條執捉之無非可疑者節節當着於貞日而更無他指目摸索之地則貞日烏得免此獄之囚乎前後議此獄者皆以爲貞日之爲此獄元犯可見乾道之昭昭臣亦曰爲朴女洩冤地有若天祐而神助乃所以硬定鐵案者積有年所矣大抵天下之至貞至烈無如朴女至㦧至冤無如朴女求之天理必無不後而若以白地冤枉之貞日又令瘐死於獄中則天理尤無可信矣到底窮査無他途別歧之詷捉疑似處則只將一貞日反覈窮詰而已年年會査官人則疲於道路應問各人則動輒驚撓此獄之爲萊府巨瘼亦已久矣到今干連於此獄者其心以爲開出貞日之生路然後乃可以官村無事以時刻之差殊略變前招者有之以草案之錄入追納新招者有之査覈之官得此數語看作新奇或以爲天誘其衷或以爲大關獄體於是乎近十年斷然無疑之獄遽生罪疑惟輕之論臣則以爲乾道昭昭天若誘衷則戕殺朴女之眞箇正犯自當別地透露未必爲貞日之滯囚天誘干連之人猝變前招也然而自初至終都不出一疑字若其明辨疑處則以臣愚迷有不敢更措一辭云趙鎭寬以爲臣於昨夏嘗以此獄起疑條陳矣此是殺越之最可慘而證案之最可疑者臣旣不以前啓之執贓爲必當亦何敢以後啓之翻案爲必可信乎大抵斷獄口女有一毫未盡則寧可以疑傳疑不爲遽決蓋出審克之意況如此獄之疑晦非臣愚昧所敢臆斷云此獄以事理推之又不無疑眩者若使貞日眞正下手則白刃亂剌血濺巖石其逼身之衣梁漬之跡不但在於袴襪而上着之長衣何獨不及刀鞋之遺棄則其倉卒惶㥘固無怪也至若血痕之浣濯出於暗地掩跡之計在㥘心稍定之際何不十分滌去而使有餘痕又於袴襪則獨不澣洗且其飛濺巖竇之血跡奚止鷄魚等血之疑似又何敢肆然着未盡湔之血衣白日橫行於邑里衢路哉行露雀鼠之獄世間何限而强暴之恣意未遂憤恨之心雖重未有如此獄之至慘至毒若非血怨深讎之腐心傷膽者何忍白畵康莊之上霎時邂逅之間恣意敺踢猶有不足至於十二剌而不止哉貞日之於朴女素非血怨深讎衆所共知鄭來新之逢着時刻相違姜聖載之捧供緊招不錄又是可疑苟非明識慧眼有難容易剖析以臣愚見實無以論斷於眞僞之間請上裁敎以故副學周世鵬之莅豐基也有貞女之獄而未得眞贓嘗晝寢夢見朱旗三出於鈴庭仍覈正犯而洩其冤矣精誠所到發於寤寐蓋如許而今之獄吏則不然每當疑案未嘗念念存在惟以膚淺見得文之以辭疑上生疑轉入三昧漢高帝置丞相取王陵之勁直周勃之重厚而以陳平輔之陳平之文難於獨任而然此所以深達治國之體者也今此獄案閱歷五方伯惟尙文辭全無實際一句哀矜惻怛之義固如是乎不但爲獄案寒心爲世道可勝憂歎血痕之大小道里之遠近果可爲明折之證左氏所謂及屨殷輪在於傷者不在於傷之者則殺人與殺鷄之血其多其少適然也非必然也韓氏所謂一日千里在於人不在於路則兇身與官隸之行其遲其速偶然也非斷然也然而許多行旅必拈總角許多總角必拈貞日則藉使貞日非正犯捉得分明這正犯之前正犯云云之貞日豈可無端全釋乎到今獄老七年之後因一鄭來新之變招遽然傳之於惟輕之科則朴女守紅之冤終無可白之日古今寧有是理屢度行査積成卷軸而騎驢覓驢便成一場閑說話姑依諸議施行期於得實以聞以若朴女之貞節只復其家不旌其門可謂欠典闕事分付道伯令地方官表其門里以聳邊俗邑名朝歌墨子回車則里稱崇禎書之獄案實非鎬京西方之意該曹該道知此釐正
정조 23년 · 강
命盈德囚金得孫施以疑輕之典刑曹該堂及道臣推官推考檢官施以檢驗不以實之律
정조 23년 · 목
慶尙監司申耆狀啓以爲盈德縣金得孫獄事嚴飭推官査究狀聞事命下矣以靑松府使洪受浩差定同推官使之究覈牒報矣觀其所報則此獄脊背後助俱係必死之處紫赤堅硬且是緊重之傷雖不剚刃猶可致命而只緣打在剌前死在剌後全萬水之死不得不歸重於剌行兇旣在暗室看證又無別人元犯抵賴之供諉之自剌再經査究姑未斷案到此地頭惟當推之事理參諸法文以成具案如法償命則皮縮膜露明是被剌之證痕口下斜實非自裁之形萬水之三日調治强其飮啖可見不欲死之心則渠豈扶病出戶覓刀剌胷大凡人之自剌也心膽先掉臂手自戰用刃必不平正而心坎傷痕若是其不右而中不橫而直且旣剌之後神昏氣窒收手無力必然之勢而安龍心所供以爲右手執刀流血狼藉云豈有卽今將死者刀尙在手之理乎此足爲粧撰納供欲巧反拙之一端人死渠家變出意外則驚惶罔措固是常情而奔告隣家邀致朴來爀欲爲立證者尤極狡惡萬水之死毫無彷彿於自剌則其爲被剌更無他疑手犯元兇不出於得孫龍心而夫妻相證有違法例雖不得窮覈龍心則孱劣無比女性且柔如許兇計決非女子之所可辦得設令龍心手自下刃綢繆指使必出於其夫論其首從得孫當爲王謀此實出於見其將死暗售一刀疑亂獄情作爲掉脫之計得孫之爲元犯無容更疑另飭推官嚴刑得情恐未知何如請令該曹稟處○刑曹啓言斷獄之法疑晦多端盤覈無階則寧就法文上論斷不宣强覓成案得孫之爲此獄正犯者一曰萬水將死得孫慮其辜內致命暗地戕殺以掩其毒打之跡一曰刃痕之上直下斜而正中心坎者乃被剌之眞贓執此兩端牢成斷案而萬水被敺之日氣息綿綴一杯酒不能一吸卒飮及其身死之日頓喫一㿻湯飯則病亦差勝矣爲得孫者旣非血讎宿怨則拖過三日憤氣已降之後寧有甘心手刃自速其獄之理乎且以刃痕言之凡行剌執刀之勢刀背向前刀刃向後故以之剌人則刀背必在上以之自剌則刀背必在下而刀背所剌處較諸刀刃所剌處則其痕必倍闊而稍深蓋刀之爲形背厚而光刃則藉而銳故也今萬水心坎傷痕上闊爲二分下闊爲三分而斜深亦在於下邊則論以手勢自剌邊較近無冤錄有曰右手自刎而死者右手軟死後一二日內右手可灣曲左手直不能灣曲云今此脈錄中左臂之伸而似屈右臂之容易屈伸暗合於法文中自剌形症則萬水之死其可輕易斷之以被剌乎此臣所謂寧從法文之爲愈請上裁敎以盈德囚金得孫之獄天下事無出於常情與常理邂逅之一客商初無睚䀝睥睨之憾過去之一女人又非蔦蘿薛莩之親則設或目擊其劫奸於渠家迫遂可捽曳可過於此而打之敺之亦可至於日已過忿已平之後忽然以刃剌之必殺乃已萬萬非常情常理且使得孫有斗大之膽殺越人命何等重事而敢於白晝剌人於邑治至近衆人必睹之地揚揚然不慌不忙出門緩步有若初無是事者然必待渠妻之往言然後始乃還見仍又發告又豈非常情常理之外乎其招所謂豈不暗夜隱埋卽地逃躱云者可謂實際眞語檢官則以此一款爲剌殺之明證而朝家則以此一段爲然疑之違端此獄肯綮專在打與剌之分被剌與自剌之別當初兩檢實因之忽以無於例之被打剌懸錄者豈成說乎殺獄實因雖曰不嫌字多以兩般之辭兩件之事混同爲左右看之資者自有檢案所未見之格式此獄則直是得孫一人耳或有兩人幷力而一人打一人剌則以此實因將何以區別執定於死於打死於剌乎檢案有此大違格而道無一言論理曹無一字釐改及夫昨年判付以爲歸重於打一邊則當捨却剌一邊仍命嚴飭另査速得情實而所謂査官三人傳謄斷爛之紙搨出殘刓之本和泥合糊唯恐其不漫漶而道啓也曺讞也依舊是江南汨董飯而初不致意於實因之雜錄打剌則此獄卽實因未定之獄也實因未定則文案未具矣文案未具則其獄何以論斷乎且以心坎刃痕言之道臣則以上直下斜決之曰被剌卿曺則以上狹下闊歸之於自剌而初檢狀不言上下分寸又何其疏漏之甚乎蔽一言曰實因未定之獄傷處與詞證之如彼如許都不足爲有無輕重除非開掘更檢改成獄案則打與剌與剌之被剌與自剌終難分明卞破卿等及道臣推官推考兩檢官則事當嚴勘而一云遭故一云作故遭故者施以檢驗不以實之律原文案雖百番還下送當一直摸索而已當此望霓之時似此未具之獄登卽疏放庶合疑惟輕之經訓而旨哉朱夫子釋疑輕之義若曰刑或有疑則常屈法而伸恩不使執法之意有以勝其好生之德行於常法之外民自不犯于有司此誠千古決疑案之金秤玉尺朝家於是案亦云卿等將此判辭知會施以疑輕之典
정조 23년 · 강
命松禾囚姜文行酌放
정조 23년 · 목
因姜文行獄案敎以近因京外死囚之滯未覆奏者飭令司冠之臣入直本曹一一回啓每當一案之呈上反復審閱鄭重周章輒欲索疑於無疑求生於必死以爲判決之一副左契而意先着於疏放若使冤未洩而命未償其爲悖於咸中之訓誠與宜宥不宥等耳所以瑞興囚案之曰宥而不許咸陽僧獄之歇治者拿推竊寓欽哉欽哉之微意苦心也然於已錄啓鐵案至于今疑信交中一欲酌處者有之卽海西松禾囚姜文行獄是也蓋其獄案檢則三檢矣年則三年矣錄啓則亦經三道臣矣尙未得眞正之案的確之證斷獄之難有如是矣殺死之獄莫重於實因而無傷處無干證無端致命無處歸咎者必謂之內損內損云者已是半信半疑之語未必深得法意金秤秤來者欲報之心莫過於屍親而屍親則初以儀孫爲血讎檢官則必以文行爲正犯畢竟更招乃以復讎是急先執儀孫之說更不置疑把作鐵案前之不直招者今何必直招則又安知無從中用情隨問詭對之弊前判堂跋辭前道臣啓語專以擠擲曳墜之分爲文行手犯之肯綮萬章致死之根因有若透得此關人鬼可判而細思伊日光景兩人相執一霎旋轉力竭於閧場身輕於憤頭翻然墜落於七尺之階下危如墜崖迅如汰輈撞着凍地渾身撲傷當此之時文行之手擠萬章之自墜其間僅容一髮則非但在傍參看者有眼莫辨雖使死者自言未必眞知其由擠由墜雖以覆檢官結辭觀之以儀孫另作干犯之重者旣曰干犯又曰重者雖非法文之所無可見不能無疑於正犯干犯之間而强爲之區別以實因則旣如彼糢糊以元犯則又若是疑眩而一姜脫空一姜㾘斃得無斑駁之嫌乎藉使死者之死由於曳墜而文行爲正犯由於擠擲而文行爲干犯文行儀孫之中必以文行爲償命終未知其然則其在審克之道當屬惟輕之典而重獄非片言可折眞境非遙度可見多年屢思不能遽決而其時道伯曹堂皆不在焉獨使文行置之不生不滅之科尤豈非合商量處乎文行比儀孫加一等酌放事分付道臣
정조 23년 · 강
命瑞興囚金履智依前訊推覆檢官推考該道臣發緘取招
정조 23년 · 목
黃海監司曺允大狀啓瑞興金履智敺打劉漢喆弟九日致死事初檢官鳳山郡守趙華錫覆檢官載寧郡守宋欽書檢狀實因竝以被打致死懸錄屍親私奴孝突招辭以爲渠上典妹夫金履智見失一箱衣件致疑於渠父多般恐喝故仍爲逃避其後還家而一日渠毋喚渠偕到履智家則渠父委臥庭中不省人事故母子扶還詳問其故答云履智以其衣服見失事終始指斥於吾縛懸於馬柱狼藉鞭打至於此境云翌日履智又爲從去雖無大段鞭打之事見其將盡之狀始爲解放渠父渾身無處不痛之中胸膛甚爲牽引內有剌痛之症米飮等物不能吞下症情日蓋添劇仍爲致死云正犯金履智招辭以爲劉漢喆卽渠妻家之婢夫也自前行事頗有不精場市村閭之間偸人器物現捉被打之擧種種有之渠家適失衣件而探其蹤跡則漢喆之事多有可疑之端故渠倡言曰此必同內漢之所爲將告官現出云爾則漢喆自知難免仍爲逃走一日持所失道袍一件而來曰何許漢必欲移禍於我以此衣投諸吾家離外故玆以持納云見其衣件則顯有掘地經埋之痕明是自作之事故一日招致漢喆以稿索小許結其兩手腕繫在馬柱又聞俗語賊漢以革鞭打之則內無所傷外膚則如剌易爲取服故果以驅馬小鞭略加打之其翌日只爲招來更以治罪之意數言操縱初無結縛敺打之事云干證李世龍招辭以爲金履智捉致劉漢喆結縛高懸於馬柱之上履智自持箠杖亂打遍身漢喆不勝其痛連呼哀苦之聲翌日履智又爲捉致漢喆結縛索出所夫衣件漢喆以一一現納之意哀乞則仍卽放還云此獄則初檢脈錄中傷處狼藉縛痕杖痕亦旣緊重而至於心坎左邊紫黯堅硬分寸闊大實爲致命之傷覆檢時屍體消爛幾無憑驗而心坎之上皮肉尙貼骨紅猶存贓犯分明證招俱備則成獄一款在法當然大抵劉漢喆之於金履智乃爲妻家婢夫無異如奴之使喚行事不美未免平日之指目及夫偸兒入室衣箱見失則履智之疑在於蕭墻漢喆之跡自歸萵田道袍持納之擧極涉殊常此是履智之自道而更無他人之立證則一邊之言不足取信而履智之數次恐喝漢喆之驚㥘逃避實爲可疑之端一次究問容或無怪馬柱高懸鞭扑亂施已是駭擧亦係法外餘憤猶有未洩於其翌日更爲結縛者尤極華悖到此地頭焉敢發明乎論其罪犯合置償命第於其間不無審克處漢喆旣是妻家之婢夫則於渠雖似無關以其妻觀之則亦是婢夫也漢喆之女又因衿付來作渠婢則於渠又爲婢父比諸平民煞有間隔或有參量之道請令該曹稟處○刑曹啓言金履智本以武斷之習兼藉妻家之勢殺活漢喆視若奴婢及其樑上之疑在於蕭墻之內而萵田之跡歸於籬下則以渠豪橫之習氣輒敺疲孱之常漢儘如摧枯而拉朽牢縛肩臂亂加菙杖至於氣窒昏倒而積畏威怒未暴其冤飽經毒手竟致其死想其光景極爲慘惻乃若弊袍持納之說雖曰殊常而旣無公證革鞭略治之言卽渠自服則便是斷案敢生死中求生之計致命則諉以暑症傷處則謂之自撞漫漶爲說終不吐實者萬萬巧惡今於情節畢露眞贓難掩之後奸計轉生始稱渠妻之婢夫而祼體詬辱又云衿付之婢父而凌辱上典隱然歸罪於情理絕悖之科要爲緩獄掉脫之計此非但一邊烏有之說旣非渠家之奴子且異率下之婢夫則揆以法理何間平民道啓所謂似或有參量之道云者臣未知其必然也金履智依前訊推期於取服覆檢之只檢仰面不檢合面者雖因屍體之壞爛難於翻覆之致其不檢之由初不渠論於檢跋者大是失錯請當該覆檢官推考敎以依回啓施行諺云賊可前捉不可後捉明其爲賊賊乃可服私門結縛狼藉敺打至於結果而後已則自此以後無辜殘民其將冒賊名於白地斷送性命而土豪之勢人莫敢誰何乎婢夫云云可謂全不襯着妻家婢夫皆用雇主之律則俗所謂査頓八寸之不當者郭解不害爲義俠而布衣權重殺人不死終抵大辟則該道伯獨不看律乎似此抑强扶弱懲一礪百之政無難低仰殊甚駭然自卿曹爲先發緘取招以聞
정조 23년 · 강
命黃州囚申着實減死定配
정조 23년 · 목
黃海監司曺允大狀啓黃州牧申着實推擠朴亨大翌日致死事初檢官黃州牧使宋守淵覆檢官鳳山郡守趙華錫檢狀實因竝以被推觸傷懸錄屍親宋召史招辭以爲渠之夫妻賣糖資生秋夕場市日渠夫朴亨大負糖於支機上入來邑場設廛賣買矣日晩時所謂申着實醉到渠之夫妻所在處吃糖二箇不出價錢渠夫言于着實曰糖價何不出給而欲爲起去云則着實以爲吾不吃糖云仍以相詰着實以手毒衝渠夫胸膛則渠夫跌臥於機上而機脚觸入肛門卽地氣窒不省人事更欲蹴踏之際渠之媤叔興大結縛着實渠卽拔支機脚而視之則渠夫所着木中衣穿孔流血所見危重故使媤叔擔負往置於着實三寸叔申奉春家矣翌日戌時仍爲致命伊時文師喆來見此狀云正犯申着實招辭以爲渠醉過朴亨大糖廛吃糖二箇醉忘其價欲爲起去則亨大之妻宋召史以爲何不給價云故渠給二分錢曰此錢豈不爲糖價云爾則亨大弟兄輩突入曰男女有別汝以坊主人之雇工何敢忽待女人云云而欲爲敺打故渠仍爲逃避之際討捕謂渠酗酒捉納於官家亨大初無犯手之事云干證文師喆招辭以爲申着實以糖價事與亨大相爭着實手擠亨大則亨大幾至跌沛又被着實再次之擠仍以仰臥氣塞故渠恐㥘還家更無參見之事云更招以爲亨大被擠仰沛之後觀市諸人一時潰散渠見亨大所着中衣後邊果有血流之痕云覆檢招辭以爲聞亨大被推於申着實處至於死境云故急往見之則亨大之肛門受觸於機脚方在氣窒之中云此獄則尻骨下皮裂之痕長過二寸而下連穀道深踰三寸而內犯膀胱分野本屬虛怯而毒氣延及腎部其爲速死明的無疑況其致命纔踰一宵而虛市萬目無非公證則成獄償命斷無他疑嘻彼申着實本以酒食之從兼有醉酗之習政値名日場之富盛準擬好時節之醉飽沾丐村氓之酒未克饞夫之腸則又顧之他左右攫取而朴亨大兩條之糖餂入其口矣渠旣赤手而來要爲白喫之計亨大惜錢如命抵死討償而言語相詰轉輾層加激起醉憤用力推擠一推再推竟致蹲撲誰知支機之尖頭巧當要害之部位而急勢直攧硬物仰觸傷處至此不死何爲肛門之戳於機脚雖非思慮之所到殺越之由於渠手何論梃刃之有異哀彼亨大要索二文之錢致此一觸而斃旣無往日讎怨則豈欲公然戕害而竟至殺傷之境者都是酒性所使耳然而殺人之法本自至嚴原情之論不可輕施則着實之斷以償死無容更議而第其賦性獰頑設計兇慝敢以初不犯手因酗被縛之意粧撰納招終始抵賴而非但一市人之所覩亦有文師喆之明證則渠雖喙長三尺安敢發明乎申着實嚴訊取服恐爲得宜○刑曹啓言黃州牧申着實獄事則穀道間傷痕暗合尖硬物㪬傷之條場市中公眼自有文師喆明的之證則成獄一款斷無他疑大抵此漢本以悍惡之輩況値赴場之日獵酒醉酗勢所必至惟亨大賣糖之價爲醉漢乘怒之端始也語言之相詰終焉手拳之交加一推再推必欲蹲撲而後已支機之誤觸雖云思慮之所不到而乘憤推擠者着實也使之撞觸者亦着實也則顧何論梃與刃之有異而反以初不犯手等語粧撰抵賴者尤極兇獰請另加訊推期於得情敎以黃州囚申着實推擠朴亨大之獄則斷獄之法惟情與跡耳情可原處跡或難怒而此獄則以情則着實之於亨大初無宿昔之讎隙不過虛市之爭閧逞忿於二文錢結果於一交手而以跡則常漢相鬪之手勢多在於剌打敺踢而傷損亦多在於頭面背腹腎囊而已絕無聞者肛門也着實之犯手非刃剌非手敺非足踢而只一推擠亨大之傷處非頭面非背腹非腎囊而乃在肛門夫至小者肛門之孔也至尖者支機之角也以至小之孔觸至尖之角可謂至巧湊也設使着實與亨大所爭爲千金之財所讎爲三生之冤從容執捉惟意鄕縛安於支機之上未必角之尖巧當肛之孔今因賣糖之薄利偶發乘醉之小憤信手一擠何嘗準的於機角乎謝上蔡嘗畏尖物遍置尖物於室中可見尖之不足傷人也今雖遍置機角於地上安能當着戳傷況所謂尖角卽亨大之支機非着實之器仗則犯者之手勢至於推擠死者之致命在於撞觸爾牛壞墻容有此理如獸鬪泥元無可執前道臣原情之說不可輕施云者卽執法之經論而朝家則以爲跡之可怒不下於情之可原過誤殺邂逅死正爲此獄準備之律着實嚴刑減死定配
정조 23년 · 강
命谷山囚高得才獄案令道伯親執商確指一回啓
정조 23년 · 목
黃海監司曺允大狀啓谷山府高得才敺打李德龍翌日致死事初檢官谷山府使丁若鏞檢狀實因以被打骨損致死懸錄覆檢官遂安郡守南涑檢狀實因以被打致死懸錄屍親李大興招辭以爲渠父德龍本以崔風憲光昊家奮奴贖良賣酒資生光昊設生日宴鄰里相會渠父亦飮酒杯而歸同里高厚永家雇奴高得才者亦自光昊家追到渠家要買酒喫渠父見得才沈醉谷以無酒日落後渠父往李采云妻病所而使渠持酒追來得才亦到采云家見渠父勸酒李妻之狀勃然大怒曰俄云無酒何有此酒轉輾層激渠父先執得才之䯻得才亦執渠父之髮牽至高厚永家籬下一場鬪閧而李奉世高厚永等極力分解渠父回身背立之際得才以道朕寨木敺打渠父右耳根腦傍渠父卽地仆地渠與李奉世扶還則右耳竅右鼻孔口中流血殆至一鍾子勺水不入呼吸喘促翌日竟至殞命云正犯高得才招辭以爲崔光昊生日宴渠亦飮酒沈醉往于李德龍家要買酒喫則德龍托以無酒矣黃昏時又往李采云家則德龍方瀉酒勸飮故渠謂德龍以俄云無酒今何有酒一言一答轉輾層激德龍執渠之髻渠執德龍之髮拖曳至高厚永籬邊李奉世等相與分解德龍回身從籬下走渠執道朕寨木從德龍背後一次撞擊昏夜之故德龍右耳根腦傍爲道朕寨木所擊卽地仆身爲酒所使至於此境云干證李奉世李陽老等招辭以爲渠等極力分解勸德龍回走之際得才從德龍背後以道朕寨木瞥眼之間打着德龍右耳根腦傍德龍仆身伏地奉世與德龍扶還渠家之時德龍右耳竅流血瀉出云此獄則耳根骨碎之痕圍圓闊大而頭顱右邊靑黑浮高耳鼻口血鮮紅流出旣是致命之傷而又當速死之處則翌日卽斃事理固然脈錄相符詞證畢備成獄償命斷無他疑大抵高得才之於李德龍隣居相熟往日無怨而丐醉於崔哥懸孤之筵桃憤於李妻勸飮之席始也一杯酒之下淚深懷憾意終焉長杠木之暗拾盡力行打以若器仗用若手勢其不當下致命亦云幸矣而纔聞責己之語遽生移乙之怒打人之手重奮陽老之腕幾斷則其兇狂之性醉酗之習卽此一事亦可想得哀彼德龍骨腦破碎竅血䢎流遂使無病之軀斷送一日之內得才之如法償死無容更議雖以渠好生惡死之情初覆檢庭掩諱不得行兇實狀一一納款乃於初次査推之際忽生游辭漫漶之計敢以一揮誤觸全不記得等語彌縫納供獄老生奸明若勸火渠雖以醉中事爲解其於諸證人目擊何哉高得才更加嚴刑得情依律處斷恐不可已○刑曹啓言谷山府高得才獄事則情節綻露眞贓昭著依法償命斷無他疑始也推供之日行兇節次明白納款終焉査推之時致傷情跡糢糊變辭而其奈諸證之俱在何哉旣拾足底之橫木向打眼前之德龍則誤觸者果何人也桑樹下滾鬪之事旣已記得寨木頭擊打之狀亦爲納供則不省者又何事也其所變幻之招莫非疑亂之術請更加嚴訊斯速遲脫敎以谷山囚高得才打殺李德龍之獄則鄕人飮酒衆隣目覩之地以如椽大木打人頭顱骨節碎陷血肉淋漓當刻仆地翌日致命而屍親干證言言相符初覆檢狀節節脗合以至正犯之招亦不敢一辭發明故道臣李義駿題語中遑㥘出來云云恐其太涉孟浪惟是傷在頭顱其皮不破雖曰無冤錄之文皮在於外骨包於內骨之硬剛至於深陷則皮之脆軟能不破綻者或爲一分疑外之疑頭顱被打皮肉隨破卽諸般屍帳之常例而獨於此獄以皮不破骨則損爲勘斷之明證者此果的確乎至微者法理無窮者獄情也此一款更令道伯親執商確指一論啓俾似此檢案無左右看之弊
정조 23년 · 강
命海州囚金老仲加刑捧直招道臣及檢官等推考
정조 23년 · 목
黃海監司曺允大狀啓海州牧金老仲敺打裵官古里當日致死事初檢官海州判官鄭述仁覆檢官長淵縣監具絳檢狀實因竝以被打致死懸錄屍親沈召史招辭以爲昨冬金老仲貸用二錢錢於渠子裵官古里處而老仲爲避戶役與還上方欲移居康翎地故渠子責報其所貸錢則老仲一向推托因此含憾老仲爲其搬移請借牛隻於渠子而伊時渠家所繫之牛乃是甕津人牛隻故渠子以爲他人之牛不可許借老仲勤解牛轡牽出外庭渠子挽執爭詰又提貸錢不報之說則老仲捽曳渠子之頭髻或敺或踢而渠侄儀龍挽解入門之際老仲又以石塊自後趕入渠子頭部左右亂打流血狼藉及其入房氣已昏絕仍爲殞命云正犯金老仲招辭以爲渠將欲移徙於康翎地而裵官古里之族沈哥牛隻繫在於官古里家故渠於伊日朝往借其牛於沈哥處則沈哥不答而官古里挺身替當使不得借去故渠責其無據則官古里突入於渠或以頭撞渠或以身投地無限發惡終以石塊自傷其頭故渠惶怯走避而已少無犯手之事云覆檢招辭以爲官古里無限叱辱末乃犯手故渠以防遮之計執其頭而已云干證沈大哲招辭以爲渠之牛隻繫在於裵官古里家矣金老仲請借牛隻於官古里處而不許則因此相詰老仲突入執髻數次敺踢故裵儀龍吳益大金毛乙老等竝力挩解而老仲又持石塊趕打官古里之頭部仍爲昏仆終至殞命云吳益大等招同干連金星奉招辭以爲渠在四寸兄嫂家聞喧聒之聲出見則渠兄老仲與裵官古里果有所言詰而渠兄已爲見脫還家云此獄則石打頭腦皮骨圻製傷處旣在必死分寸亦極深闊而毒氣蓄績登時向裏則當下致死乃是法文兩檢相同衆證歸一成獄償命無容更議蓋老仲與裵官古里所爭卽一微事耳宿逋纔督於廿文憤氣阧激於一肚及當奪牛之爭遂發狼羊之性鬪閧轉加敺踢備至而終以如升之尖石忍作打人之器仗不計分野之緊重肆其手勢之兇獰盡力再打卽地致斃行兇㦧毒穻與倫比人之無良胡至此極公證沈大哲等目擊實狀明白指證渠之族叔金毛乙老亦不得掩諱則老仲之爲此獄元犯斷無他疑而敢以官古里自顚自打等說白地粧撰欲爲掉脫之計者究厥所爲萬萬兇獰金老仲更加嚴訊斯速取服期於償命斷不可已○刑曹啓言海州牧金老仲獄事則實因狼藉詞證歸一成獄償命無容更議起釁廿銅之微拖及奪牛之爭轉輾層激敺踢備至提起尖石之塊不計分野之重左之右之盡力猛打腦後圻傷分寸極其深闊手勢之兇毒用意之叵測自有殺變以來所穻見之獄金毛乙老族親也而不得掩諱沈大哲公眼也而如是立言則渠焉逭當律請各別嚴刑斯速敢服敎以海州囚金老仲打殺裵官古里之獄則廿錢之報典不報一牛之借與不借鄰里之間胡大事也忽地手捽足踢有若積怨深怒以至提庭中之石塊逞背後之毒手一之猶甚再打不已俄項之間戕人性命此故殺也苟無刑故之法則已有則不施於老仲而何老仲招所謂官古里以石自打云者可謂語不成說渠腦渠焉能自打自打豈至於致命似此理外之言終始粧撰而不能卽地打破任其游辭無情者不得盡其辭雖難責之於今之檢官而以此成案無難登聞駭然甚矣道臣及檢官等推考使之加刑期於直招
정조 23년 · 강
命文化囚尹商國獄事令道臣更加審覈啓聞檢官等推考仍飭課農之政
정조 23년 · 목
黃海監司曺允大狀啓文化縣尹商國敺踢金喆金第三日致死事初檢官文化縣令趙鎭宣覆檢官信川郡守金龍淳檢狀實因竝以被踢致死懸錄屍親匠女黃者斤阿只招辭以爲渠夫金喆金往于畓處至暮不返故與渠子五同推尋則渠夫臥在畓堤聲在喉間而言曰尹商國以灌水事起怒足踢從頭至脛無不被踏尹就乞適來換止賴而得生云而氣息奄奄故渠之母子擔曳而往于尹商國家則尹哥終不受置還爲擔來而渠夫以手撫胸語不成聲故告于官家使都尹摘奸弟三日仍爲殞命云正犯尹商國招辭以爲渠往畓處則金喆金先到灌水於喆金之畓水已盈科而終不知止故渠叱責則喆金勃然作怒曰吾雖白丁汝以年少何可賤待乎突入於渠手執渠髻足距渠胷跳踉肆惡無所不至而渠苦其老惡不與相較之際尹就乞適來分辭故渠則歸家金喆金仍在其處詬辱不止云更招以爲今此傷痕喆金行惡時不顧泥石自顚自沛至於觸傷乎渠則實無下手之事云覆檢招辭以爲渠則初無一毫所犯而喆金年過六十又多疾病平日所見常切凜然其間或有他崇而至於此境乎云千連都尹安相烈招辭以爲因官令摘奸金喆金傷處則胸膛上微有皮損色靑處右膁肕下少有浮氣而喆金以手捫胸曰此處內牽呼吸難通膁肕諸處無不被打不得轉動云千證尹就乞招辭以爲商國自畓處回來以爲柳匠漢金喆金決水偸灌故俄與相爭云矣黃昏時喆金之妻與其子五同擔負喆金而來則商國隱避其父弘才懇乞於五同母子擔還其家喆金被打與否渠則不知云更招以爲渠出往畓處之路望見尹商國與金喆金果爲鬪閧而喆金則以兩手堅執商國之髻而仰懸商國則以手爲解喆金之手蹲立於喆金之前垂首不得脫出故渠卽爲解分則商國還家喆金則仍坐其處不絕辱說云此獄則胸膛之皮損膁肕之血癊按指堅硬俱係緊重而最是腎囊紫黯痕損在下䪿門紅暈符驗著上卽此所傷足以速死而脈錄相符證招又備成獄償命在法當然大抵金喆金賤類也尹商國平民也常時見凌積憤在中及當田水之相爭乃以惡言而互加撑腸宿怒陟發於白丁之賤待肆口悖說遂及於祖甲之相較轉輾層澉仍成鬪閧言詰之不足至於詬辱詬辱之不足至於扶執而喆金以其老孱之致初無抵當之力執髻箕坐仰懸肆惡商國俯首被執急於脫身而兩手俱有抱係一身無路掉撣則不得不使起脚勢以爲掙脫之計以築以踢無所不至秪緣抑身之故足不能高而推彼平坐之腎部巧當亂用之脚尖究其本心豈眞必殺爲計果竟變故遂以要害致傷雖於未死之前言打而不言踢又其牽痛之處在胸而不在腎者不無可疑而奄奄將死之人兼以老昏則言無可稽不足爲準況尹就乞以渠至親其執髻進退之狀猶不能掩諱則行兇情節自在其中而敢以初不犯手自顚自觸等說游辭漫䜨欲爲疑亂獄情之計者尤極巧惡尹商國各別訊推期於取服恐不可已○刑曹啓言文化尹商國獄事則胸膛之微損腎囊之重傷雖與死者生前之言都尹摘奸之報有所相左而䪿門紅暈符驗昭在則卽此所傷足以速死而法文相符諸證俱備成獄一款斷無他疑宿怒旣觸於庖丁之見凌悖說遂及於年甲之相較詬辱不已轉成扶曳方其滾鬪也喆金執髻而在下商國執腕而在上兩手推拒憤氣轉加因其地勢之傾仄俯身使脚不能高擧則自不覺足尖之當着腎部雖非必殺之心自歸戕害之科尹就乞卽商國之同里人也至親間也而鬪閧時光景亦不敢全諱則情節昭著斷案已具償命之律烏可免乎尹商國依前訊推殺獄決定專在於脈錄之分明而今此金喆金屍身合面雖無傷處其無乎之由兩檢屍帳不爲開錄者已是違式腎囊被踢䪿門現紅乃是法文所載則前後行檢俱不按驗只於覆檢跋辭中草草論列亦非愼獄之道請當該初覆檢官竝從重推考敎以攵化囚尹商國踢殺金喆金之獄則柳器匠人情之素賤也灌水道田家之必爭也居必爭之地遇素賤之人先之以詬辱繼之以捽曳怒泛心心生情與手起鄰里非所顧也年甲未暇計也顧之踢之其勢則然若胸若腎何處不觸雖使商國有百其喙喙喙爭鳴無可以鳴其冤但檢案之最先而最重者卽傷處也而初覆檢脈錄終未免太矛盾腎囊何等要害而初檢則只曰色紅貼乾覆檢則乃云紫黯堅硬紅變爲紫耶硬亦似貼耶抑覆檢則屢加洗察而初檢則初不按摩耶䪿門紅色法攵所載則初檢之全然不提固似疏漏而覆檢所謂隱映皮膜者果不近於摸索耶腎囊下血癊二字不見屍帳而泛及結辭何如是糢糊屍親之最初發告只指胸膛而不言腎囊果有何委折乎檢官等推考事依施令道臣更加審覈論理啓聞後稟處因此思之堤堰灌漑有國大政也每當時雨未降田事方殷抱甕汲泉未免力多而功少荷鋤覘脈輒分此彊與彼界四鄰之來已出一項之渠莫決望望南畝汗雨空滴於是乎借耰未聞爭桑成釁往往有平地波浪白晝殺越之變此獄卽其一也中外農書應旨者言水利農器者多而古今異宜姑未施行近因雲漢之念倍切襏襫之憂若其以時巡省殫誠勸課鄕鄰有相助之益田野無爭閧之患西湖之陂澤連雲豳原之禾稼如坻卽長吏之責以此意措辭嚴飭諸道
정조 23년 · 강
命瑞興囚金德同嚴刑取服刑曹諸堂重推
정조 23년 · 목
黃海監司曺允大狀啓瑞興府金德同敺踢李民哲弟五日致死事初檢官瑞興府使林性運覆檢官新溪縣令朴性圭檢狀實因竝以被踢致死懸錄屍親李召史招辭以爲渠夫李民哲觀市次出泩浦幕場經夜不還故翌日渠尋泩于大垈路旁炭幕聞渠夫被打於金德同處方在死境莙黃來到則渠夫痛臥德同家而氣息奄奄問其委折則僅作喉間語曰今朝以無瑞之事德同足蹴下腹不能屈伸五內剌痛第五日仍爲殞命云正犯金德同招辭以爲李民哲子石辰渠處錢三兩貸用不報故渠爲推錢泩于石辰家則石辰出他其父民哲言于渠曰家有猪一口折價三兩七錢五分以給三兩則以石辰所負除之零錢七錢五分則約以後日場市還報矣伊日場市民哲果爲來推零錢而渠適無錢以他日備報懇乞則民哲答以錢代覓酒以給云故得來燒酒一椀會坐李東卜家彼此互飮不覺大醉日暮後渠勸送其家扶醉騎牛之際牛忽驚奔渠抱民哲一時仆地民哲之傷處未知落牛之際爲牛所踏乎觸於石塊乎伊時民哲仍向東卜家經夜向曉來渠家宿醉未醒闊步入房蹴踏稚兒故渠責其狂妄則民哲使酒作怒頹倒渠房渠父誤聞相詰之聲來責渠曰年老之人何若是驅迫乎打渠類數次民哲則醉倒呻呻第五日果爲殞命云覆檢招辭以爲李民哲來坐李東卜家渠買饋二盃酒後扶上牛背牛忽驚奔翻身落地牛則不知去處渠又買燒酒分飮民哲仍泩東卜家渠邀來使之宿於渠家則連爲索酒終始不寐故渠買酒分飮曉又饋二椀酒天明時民哲入金石郞家又飮酒十一盃後再來渠家仍爲頹臥鼾睡午後其妻來訪渠之所見只此而已民哲之死謂之渠處被打者千萬孟浪云千證李召史招辭以爲渠賣家於金德同暫借下房而姑留李民哲來宿德同家渠則泩于鄰家還來則民哲與德同在房中喧譁渠則入廚炊飯忽聞有敺打之聲出而見之則民哲昏倒氣絕德同喘促而坐德同之父大陽自外入來亂打德同云此獄則臍肚左傍後脇右邊紫黯堅硬分寸闊大明是踢蹴之傷而俱係虛怯之處兩檢相同證招明的成獄償命更無可論蓋彼李民哲卽是金德同之父友而原其所爭不過七十文之微物愚悍之性兼借酒力狂悖之擧眼無尊長先蹴腸肚蹶然前仆則乘快繼踢遂及右脇民哲以年近七十之人遭此毒踢不死何爲乃以兇譎之性敢生掉脫之計騎牛落傷做出虛謊之招被酒不省都歸粧撰之辭看證李召史以渠同室而怒目危坐喘息未定之說形容鬪敺後光景眞是切實襯當渠父大陽以父執之敺踢聲罪椎打至於流血則卽此一款尤爲渠難脫之眞贓金德同各別嚴訊期於輸款在所不已○刑曹啓言瑞興府金德同獄事則七十文零錢不過微物而六旬餘老人無難毒踢肚脇重傷分寸闊大五日致命兩檢相符如法償命無容更議醉眼迷離蔑視父執之尊長猛足交加不擇分野之緊歇伊時光景可以想像而況被踢昏倒之狀同室之李女分明目覩責子椎打之說後傍之金哥丁寧口招則眞贓畢露斷案已具請另加嚴訊期於輸款敎以瑞興囚金德同踢殺李民哲之獄則朝家所重者倫理也所敦者風化也鄕黨之禮長幼爲先況父之同年乎所謂正犯金德同者卽不過軍保賤氓雖不可責之以徐行後長之義而渠則是三十餘少年民哲則近七旬老者而囊中七錢慢不備給分外抔酒惹生鬧端憑藉逢場之酣酗亂用驀地之敺踢踢痕實在於下肚後脇一身最要害之處五日致命猶可謂幸而遲延且無論屍親干證諸招奈同室之李女目睹立證何然以落牛觸石等說敢生發明之計此等頑民置之當律然後方可爲民除害而一分有助於敦風重倫之政分付道臣各別嚴刑期於取服殺獄議讞何等嚴重自兩檢而爲道啓自道啓而爲曺讞不必同亦不必異情必閱實辭必稽法惟齊非齊有倫有要乃是司冠斷獄之體而今觀海西諸獄鄕曹跋辭太半是敷演檃括於檢狀道啓往往數三句全用東人原案中眞正無一毫可疑之端乎苟使然者一檢官足矣何必求廷尉當耳至重者人命也莫嚴者國法也每閱一案宮燭屢跋夙夜憧憧惟恐一夫之抱冤一囚之失入而有司之臣以備例塞責爲事是豈委畀之意卿等爲先從重推考此後則更加着念看詳
정조 23년 · 강
命康津囚梁道孫等令道臣嚴治
정조 23년 · 목
全羅監司李得臣狀啓以爲因臺啓康津梁道孫兄弟金莒實等事有査啓之命矣羅州牧使任焴長城府使李英敎南平縣監鄭持容差定査官使之盤覈觀其所執則雖云遠外風聞亦非全然無根而夷考其實則都歸烏有梁道孫逼殺婢夫事所謂婢夫卽金漢旭也漢旭至今生存同入査庭則行査本根皮旣不存秋太三之無端自斃雖涉可疑而以母爲子妻爲夫之心俱謂無冤娚妹之間友愛雖篤其妹被因其娚損生斷斷是常情常理之外藉曰爲道孫之威逼以致辦命而業代之逃由於其夫而不千於其娚則道孫雖甚暴橫近捨漢旭橫侵太三揆以事理亦不近似況其婢價與受的有兩隻指日之招則價已捧矣何憑而壓良致死月日又在業代還入之後則爭瑞息矣何逼而可死乎然則太三之死亦不過荒惑喪性因醉浪死而止金莒實擠溺金永采事同船之金夢孫同閈之金有卜同室之金應良致死實狀目擊耳聞而半年之間都無辭說及夫檢察有報莒實先呈則其死若有疑瑞其說遂及傳聞而所謂檢察之報只擧渰死之由初不言被人擠溺則此與殺獄發告有異夫豈有誣告之可罪獄案之可成而晚後忽報乘機索賂謑倅之懲治檢察事勢似然前後兩案竝歸落空梁道孫兄弟及李癸秀金大隱惡等武斷鄕里符同要賂之事情節旣露後弊宜懲自臣營嚴治計料○刑曹啓言今此兩獄全是傳聞喪實以梁獄言之婢夫之被殺者生存亡婢之勒徵者還歸秋哥飮毒明非威逼母妻爲證情跡無疑以金獄言之同船者至親也作證者內舅也永采渰死明非人擠誣訴受罪案無可反則無論彼此俱歸烏有推庭衆招如摸印板邑査道啓若合符契反覆參究別無意見則吏妓之論罪該倅之請勘似無可論兩梁之武斷金李之索賂請依道啓施行敎以臺啓與道啓如彼相左且其事實必是風傳之差喪依回啓施行
정조 23년 · 강
重推刑曹判書趙尙鎭
정조 23년 · 목
承旨沈象奎啓言刑曹罪人李潤廷粘連啓目年月之下不塡日子誠甚未安請當該修啓堂上從重推考從之
정조 23년 · 강
命時囚李永翼付過放送金箕南保放金樂祖姑放
정조 23년 · 목
因永翼囚單有是命▣因箕南囚單敎以府外保放過齋後依前判下嚴問得情○因樂祖囚單敎以與在囚者姑放過齋後還囚捧供
정조 23년 · 강
召見京畿監司李在學于重熙堂
정조 23년 · 강
命祈雨祭依判府事沈煥之議施行
정조 23년 · 목
禮曹啓言修撰尹益烈上疏批旨有問于大臣稟處之命矣發遣郞廳問議于時原任大臣則左議政李秉模以爲人無智愚賢不肖而惜乾望霈之情皆出於無所爲之誠心伏況仰體憂勤之聖念俯聽渴悶之輿論豈或全無料量於圭幣之早晚哉參以今年節候採之近鄕物情姑且大小靜俟俟至望後數日而擧行恐合事天以實之道而儒臣疏陳旣出重農之意臣何敢臆斷云右議政李時秀以爲近日惜乾已涉數旬海西關東及漢北諸邑間得鋤犂之澤而自漢以南一直漠然聖心焦勞夙宵憧憧此時求雨之道宜無所不用其極而兩麥則今旣登場秧節則農家例以夏至爲期夏至尙餘七日方寸之孚應不日是俟畿邑則已有先始之命而京中則事體尤重更待望後稟旨擧行似爲得宜云判府事沈煥之以爲天人相應之竗祗在一心之流通而聖王與天地合其德凡有所祈何待乎植璧備物以爲禮乎今當憫旱伏想聖心之默禱久矣況弭災之道以修德行政爲本而桑林之責躬當次之臣竊謂祈雨祭依禮典以時設行爲宜云請上裁敎以依沈判府事議施行
정조 23년 · 강
備局以湖西暗行御史申絢書啓別單所陳華城事宜六條覆啓命軍制變通後不善擧行之始興等三邑守令姑勿論罪外帑庫所劃大同米自大同倉捧送該庫著爲式分還捧稅時民弊事迎華垌決渠不均麥嶺還分不精事竝嚴飭守臣西垌新築處民畓不給準價事査實措處迎華驛馬戶量宜許耕於屯畓北門外五里程民家官屬侵撓事彌勒堂下柳川站幕有司徵錢捕屬驛卒作弊事嚴飭痛禁吏校民俗禁抑事重推留守徐有隣桃花撥站柴場有券見奪稅柴偏取事令道臣査決鷺梁鎭民所居洞里永屬本鎭事置之
정조 23년 · 목
備邊司啓言頃因忠淸道暗行御史申絢書啓別單所論華城事宜六條謄送該留守處爛加講究待其上來臣等更爲面商後稟處事覆奏蒙允矣取見其別單則其一華城五屬邑親軍衛聞風爭先惟恐見漏壯勇軍當者無厭避之意見者有歆慕之心長樂隊之替番於外營者比之當初束伍等軍便歇懸絕而憚於趨新者或曰歲納二三兩之錢不願當寒入番蓋屬邑長樂隊旣是新設姑未經番守令不能洞曉使知減額之由昔苦今歇之所以然故知之者則感頌無已不知者則以爲反不如前日之爲便五邑中龍仁撫諭之方勤幹入於隊伍者無不聳動始興簽丁之政綜詳無吏胥作奸之弊烟役亦爲一一完文頉給而隊軍多不知番期之早晚至以相妨於農時爲憂安山隊軍頗稱精抄他軍役之兒弱見充者皆得蒙頉而該倅敎鍊之政生疏軍情且以立番時多有所費爲慮則可見其不能一一洞諭振威疤定之時隊軍頗稱便歇果川當初簽丁不無侵擾之端旣簽之後烟戶雜役姑多不爲頉給故民或稱冤合有別立科條令廟堂更加察飭劃卽釐正事也其一華城還穀除耗實無前之惠澤而分糶捧稅吏胥輩之操縱居多面里任之顏私爲拘分糶時不願受者納錢而圖免願受者隨賂而存拔捧稅時所謂將差分往各面奪取牛馬及釜鼎繹騷民間嚴加操束申明禁飭外帑庫所納大同米一石所入爲三十斗而他庫轉相視倣所捧之穀常多倍入此爲華民至切之弊此後則勿爲輪回於各面通融分排於一邑使一戶所納不過一二升則雖各別擇捧必不過三四升如是定式恐合事宜事也其一迎華垌決渠之時其引水只許注秧之處不許付種之處頗有稱冤垌水未竭之前盡爲均蒙其利且農民專恃還穀以爲農作之糧此時卽麥嶺之巡而分還之不實比前更甚頗有怨言此後則以精實之穀別爲儲置爲此時分給之資事也其一西垌新築處民畓犯入者以解卜例計其斗數竝給歇價或受三分二價或受半價此役旣是爲民蒙利之擧不可使一民有向隅之歎垌下之田將爲作畓春初禁其種麥晚雖許播而仍至失農亦不無怨之者是役旣畢雇手之無恒業者或有竊發之慮宜有申飭預防之道迎華驛村虛戶爲五六家華城吏校買得馬戶田者身在城內驛村則雖有結構之名初無來接之事馬匹之散置城內者亦爲四五匹每致臨時窘束位田則散在安城龍仁陽城陽智等處旣無近地相換之道又多賭地先賣之處無以資生營屬侵徵不一而足宜有別般措處事也其一始興桃花撥站校卒勒奪居民之柴場而其中無文券處則無一辭見奪有文券處亦有見奪者官令分半刈取其應稅亦令分半備納而柴草偏歸撥站稅納專責本主其空閑無主之處則量宜成給立案以爲撥站柴草之資其外竝爲還給於居民恐合事宜華城北門外五里程之地前有人戶三四家而每於官屬出待之時侵撓多端漸次撤去今只有植木山直一家而難於獨當亦將撤去云官屬作弊在所嚴禁彌勒堂下柳川等站幕有司計其來宿行人之數徵出每人一文或二文於各其站主以爲討捕校卒及往來驛夫之酒債站舍之人以此爲苦亦宜痛禁鷺梁鎭下居民自前屬於果川吏奴之契房而所謂里正價米及夫牙兵新役雜役竝頉之後猶復如前徵責鎭還之外疊受邑還亦爲難支之端而鎭民皆願依他鎭例所居之面永屬於本鎭更勿相關於本縣而果川旣是至小之邑雖難更減一面鎭下數三洞里則依願移屬事也其一華城物價甚貴生理極艱之故又無新接來住之人重以吏校勢橫居民俗惡客戶難於容接元戶亦欲移徙歲月以計有減無增設站作主之類蔑視行旅間多歐辱烟價太高數年以前則往來商旅相與約誓率多越站而去莫肯留接故站舍之人亦因失利頗減烟價接待乍款而行旅之人近始稍稍來接而莫不低心下氣以無事過去爲幸臣於長安門外適見一校屬與魚商爭價便以杖打推此數事可以反隅一時行旅尙不願出於其道則矧肯有搬來奠接之意商賈孰肯願藏其市乎此習不悛則日後民戶之有減無增誠非細憂以此意申飭居留之臣凡係校卒豪縱之習吏民爭鬨之俗痛加禁抑使城內外居民無不折節爲恭行旅願出商賈願藏視作樂土其歸如市實爲今日華城急先之務事也水原留守徐有隣今纔上來故臣等會于籌司更爲看詳講確則軍制變通後五邑民情事親軍衛之恐見漏壯勇軍之不厭避蓋指華城而言而可見行之旣久規模已定至於屬邑長樂隊或樂赴而爲榮或狃舊而憚新凡民之情無怪其如此繡啓之言亦知其非爽而論以事理究其便否許多之軍額旣減前後之苦歇懸殊今此云如非饒戶極占便之民似是平日愚無知之輩未必眞知利病而然一遵已定之制次第經番則畢竟稱便當與親軍衛壯勇軍別無異同今不必更容他議而若論擧行之肯綮則所當先布減額蠲費之德意更軫不煩不擾之實政而各該邑倅或多不善洞諭之失其中果川當初侵擾之多端簽後烟役之不煩尤極可駭該縣監令該府拿問處之安山始興兩邑守令姑先從重推考華城還穀事一自除耗之後申嚴半留之法以本府民戶之繁願受者之圖囑猶或可也不願受之納錢圖免誠亦意外大抵糶糴不一其法有結給焉有統給焉有戶給焉所謂納錢圖免專由於戶分之故而本府糴法則以其戶多糴少全拔其最饒戶減分其最貧戶旣全拔矣又何故而納賂圖免乎此必該色面任輩互換貧富兩相受賂之致而推此論之則繡啓中所謂將差分往各面牽出牛馬奪取釜鼎雖以稅大同捧上時爲言捧還時此弊可反三隅他道他邑尙不容若是況此豐沛之鄕朝家軫念必欲事事樂利物物奠安而其所爲弊審如繡單則固已萬萬可駭至於外帑庫所劃大同米一石三十斗之說外面驟聞雖似太過參以御史所奏則非謂斛內之直爲三十斗以其米色之頗精竝與舂鑿運輸之費幾至此數云者似或近之此雖異於斛內之倍捧決不可不及今變通而通融一境之論有難遽議蓋此米自大同條劃來而其所需用與南漢別庫等貯置有間從今以後一依他大同例自大同倉捧上計數移送於外帑庫則不但輪回倍捧之永除其弊他庫視效之習不期袪而自袪以此定式施行分還捧稅之際紊雜騷擾之弊別般痛革俾有一洗之效事一體分付迎華垌決渠不均事此地設垌寔出爲民之盛念無論公田私田與注秧付種此彊爾界一視均漑前後飭敎不啻申嚴近聞擧行比前漸勝矣今此只及秧坂不及付種之說又登書啓當此雨澤久閟之時公田私田尙不區別付種秧坂抑何厚薄又況麥嶺還分尤當致意而若是不實致有民言水利之均不均還政之精不精俱係目下切急之務爲先嚴飭守臣必均必精無使繡啓歸於空言西垌新築事民情胥欣云是則可幸而築垌處犯入民畓今聞守臣之言雖云準給其價解卜之際難保其一稱停更令守臣另加査實如有未審之端量宜措處垌下作畓處之不許趁早種麥以致失農者果爲可矜而聞於守臣則種之雖晩優能食實取土傷麥之田皆已給價竊發之慮亦爲預加嚴飭於討捕使云不必更爲知委迎華一驛向因守臣所奏諸般入把之役一切除減此是八路諸驛所無之惠澤本驛完聚富庶之道必稱此設施然後可作本府表裏之勢城內馬戶之移接與代立固當付之守臣嚴立科條劃卽變通而設使盡數移接如無傍近位田終無以完久着根爲今之計不出於換置位田而本驛前後左右絕無可換之土云迎華屯沓雖難劃出前此旣有數石落許耕之事云因此而加許幾石落俾與城內將吏之耕作者共資其生則在本驛似爲萬全之策令守臣待秋成量宜擧行後狀聞繡單中以加川驛移接振威事亦有論列而問於京畿道臣則枚擧迎華察訪所報以爲此非加川驛民之所願位田家舍猝難排置不可强移云大抵御史之意爲矯成歡之弊也其在均視之政非敢恝然而事勢實多掣礙今姑置之華城北門外五里程地勢與生理異於南門外民戶之櫛比雖未可必前有之三四家豈可任其侵擾漸次撤去乎彌勒堂下柳川兩站幕有司之徵錢捕屬驛卒之作弊俱宜痛禁亦爲嚴飭守臣校卒吏民習俗禁抑事繡啓所論莫善於此一段各樣弊端雖似難矯而實易爲力一時豪縱雖似易抑而實難責效旣不可以專用威制又不可以偏以恩施爲守臣與地方官者以恩以威漸摩矯揉先之以儉嗇之風牖之以敦檏之俗以成歲計之功然後始可以不負職分仰體聖旨繡啓諸條無非守臣之責而若論其本惟此不能戢束至登按廉者厥咎尤大該守臣姑先從重推考俾思贖愆之圖桃花撥站柴場事雖似微細有券見奪已涉駭然稅柴偏取又甚可怪亟令道臣溯考詳査從公決處鷺梁鎭民所居洞里永屬本鎭事在該鎭非不便好而果川以蕞爾之邑雖數三洞里無異於大邑之失一面姑難輕議請置之允之敎以果川始興則或精明或詳愼竝與安山之從容雖有鍊達生疏之別似此守令亦未易得竝姑勿論以責來效而外帑庫米濫捧之弊如是釐正後果然刮目與否捧稅時竝與捧還之比前如何當各送繡衣矣西垌新築雖非朝令其能一無弊常所爲念必也隨處務從益下事分付
정조 23년 · 강
全羅監司李得臣以畢賑形止馳啓
정조 23년 · 강
召見承旨沈象奎于重熙堂
정조 23년 · 강
命祈雨祭再明日設行以近侍受香
정조 23년 · 목
敎曰雨意漠然禱雨之擧何待夏至乎明日三角山漢江木覓山近侍受香而祭文文衡牌招使之撰進○敎以祈雨祭獻官三角山右承旨漢江左副承旨木覓山右副承旨進去
정조 23년 · 강
命遣吏郞摘奸諸執事淸齋
정조 23년 · 강
召見禮曹判書徐龍輔于重熙堂
정조 23년 · 강
命祈雨祭姑觀雨勢擧行
정조 23년 · 목
禮曹啓言三角山漢江木覓山初次祈雨祭今當受香矣甘雨伊始政有霈然之望在前如此之時每多稟旨停止之例今亦依此例姑觀雨勢擧行允之
정조 23년 · 목
毓祥宮延祐宮懿昭廟文禧廟夏享在再明也
정조 23년 · 강
命興海郡守鄭致愚居昌縣令金鍒與畿邑相換成川府使李益運改差
정조 23년 · 목
吏曹啓言上京守令下送後草記事命下矣楊州牧使徐榮輔羅州牧使任焴舒川郡守李儒燁保寧縣監韓永逵河陽縣監鄭冕綏興德縣監李趾光俱已申飭今方下去而德山縣監林淳浩以田稅米水沈及唐津前縣監朴廷宅査啓事有拿處之命不得下去云而方有待秋成處分之命亦爲中飭下送中和府使徐敎修依下敎付之該府押送成川府使李益運親病苦谻萬無還任之望云興海郡守鄭致愚篤老親病萬無遠離之望云居昌縣令金鍒母病危重不得下去云李益運鄭致愚全鍒促敎之下不爲還官事甚未安竝改差敎以此時民事不可任其曠官而旣云篤老侍下兩倅則畿邑以口傳拔例相換嚴飭俟間卽爲下送以守令相換者除朝辭赴任而成川倅親病之外銓堂遭彈自別改差亦爲口傳擇差待下批待開門辭朝
정조 23년 · 강
以金啓洛爲成川府使興海郡守鄭致愚振威縣令尹應鉉相換居昌縣令金鍒安山郡守李普源相換竝口傳也
정조 23년 · 강
遣承旨詣受香所奉審摘奸
정조 23년 · 목
毓祥宮延祐宮懿昭廟文禧廟夏享在明也
정조 23년 · 강
命畿邑祈雨祭更觀一兩日設行
정조 23년 · 목
京畿監司李在學狀啓以爲今番雨澤所得旣爲鋤許各邑祈雨祭姑爲觀歲擧行敎以久旱之餘無異沃焦祈雨祭不可卽停更觀一兩日設行雖鋤雨若有未均霑處連爲設行事回諭而近因本道狀本始聞限得雨連夜設行之由大是謬例此後一依典禮所載擧行事亦令該曹分付該道
정조 23년 · 강
命祈雨祭以二十一日設行
정조 23년 · 목
禮曹啓言十七日之雨猶未周洽或陰或陽尙靳霈然之喜三角山漢江木覓山初次祈雨祭不卜日今二十一日設行之意請知委允之
정조 23년 · 목
具翼善冠袞龍袍乘輿出協陽門由集禮門出弘化門入逌瞻門至宮門外降輿詣版位行禮仍陞詣宮內奉審訖入齋室改具遠遊冠絳紗袍詣省器位省器詣省牲位省牲仍行肄儀還入齋室改具翼善冠袞龍袍
정조 23년 · 강
御齋室召見本宮都提調沈煥之提調鄭民始掌樂提調李書九
정조 23년 · 목
予曰廟享則十四室將事之際時刻頗遲故奏樂亦隨以舒緩至於宮享之禮比廟享時刻稍速奏樂之際每欠遲久之意故撤籩豆送神樂章前旣合奏而俄亦以初獻樂章及進饌樂章合奏之便否有所詢問矣今見初獻進饌兩樂章則字句多寡迥然不同引入與初獻時樂章則爲四字八句五字四句進饌樂章則只爲四字八句勢難合奏於一時今若以奠幣及進饌兩樂章合奏則進饌樂章比奠幣樂章只加四字合奏之時可無長短不齊之慮如是則行禮節次雖亦加勝而奏樂則可無迫促令典樂輩試爲肄習自今夜大享依此爲之可也
정조 23년 · 강
遞弘文提學金載瓉以黃昇源代之前望也
정조 23년 · 목
承旨李晩秀啓言端午帖今當出韻科次而大提學洪良浩牌不進弘文提學金載瓉在外尙未擧行製進諸文臣亦多差祭之人事甚掣肘合有變通矣敎以在外弘文提學許遞前望單子入之待下批牌招使之出韻科次
정조 23년 · 강
敍卿宰侍從罷散人等
정조 23년 · 목
備局啓言端午在近各陵寢祭官當爲差遣而侍從罷散甚多難以分排云侍從堂上堂下違牌坐罷人員請竝爲敍用敎以卿宰及武臣閫帥侍從堂上堂下不敍以下一體敍用○前知義禁黃昇源前牧使閔昌爀前參議尹行元前縣監金孝秀前掌令洪秉益前正言金履載李海淸前執義崔重圭前獻納閔命爀前修撰朴吉源前副校理李貞運前副修撰尹益烈竝敍用
정조 23년 · 목
出齋室門外乘輿出逌瞻門入弘化門由明政門入永淸門還內
정조 23년 · 강
以洪奭周爲檢閱口傳也
정조 23년 · 강
改差兵曹佐郞李東宇以南惠寬代之口傳也
정조 23년 · 목
因監軍單子敎以未肅拜兵曹佐郞改差令該曹口傳差出
정조 23년 · 강
許解右議政李時秀所帶司僕提調之任
정조 23년 · 목
吏曹啓言粘連觀此右議政李時秀箚子則以爲臣前所兼司僕提調之任不當仍帶令該曹照例遞改矣司僕寺雖是二提調衙門一員他大臣旣已見帶則今此右議政李時秀兼帶提調似不當仍帶而大臣兼帶遞仍臣曹不敢擅便請上裁敎以依回啓施行
정조 23년 · 강
命時囚襄陽府使柳憲周姑爲放送與該道臣眼同蘇弊
정조 23년 · 목
禁府啓言時囚罪人柳憲周本府議啓內罪人防守法意嚴重而身爲配所官朴廷宅之出入官府旣未禁遏任其行止以致越境韓師殷之私自給由尤是法外而乃於巡到面點之時不以實陳權辭爲對者揆以紀綱極爲可駭以此照律功減一等杖七十收贖黃海道信川郡徒一年半定配敎以與詐不以實有間專由於道臣之不能綜明而然道臣事寧不可駭乎宜乎海弊釐正事嚴飭何如而尙無一言皁白如許道伯反施此囚所照之律加等然後法可一分行矣然而姑欲觀前頭不爲處分該囚姑爲放送送付該道道臣使之眼同蘇弊
정조 23년 · 강
命洪川儒生李光漢册子所陳中均水利禁廣作之法分付諸道商量採試火稅濫執之弊自廟堂更加考察各邑之科外需索於民戶者嚴飭釐正其餘糞壤代田反耕等法及察五星辨五木敦五祀等條件農政全書刊頒時補入蒙養之道申飭該曹另擇敎官備局覆啓辭意爲先行會俾各警勵